Polisie skiet oproerige drinkersArgieffot Twee mans is oor die naweek in Bloemfontein geskiet nadat hulle in ŉ kroeg oproerig geraak en glo polisiebeamptes aangeval het. Annelie Wrensch, ŉ polisiewoordvoerder van die Vrystaat, het aan OFM gesê die polisie is Saterdagaand na ŉ kuierplek in die Phase 5 informele nedersetting ontbied nadat die klante oproerig geraak het. “Vier verdagtes het na bewering die polisie met pangas aangeval, toe hulle die geveg wou opbreek,” het Wrensch gesê. Die polisie het twee van die vier verdagtes in die maag geskiet. Hulle is onder polisiebewaking na die hospitaal geneem. Die ander twee verdagtes is in hegtenis geneem en behoort binnekort in die hof te verskyn op aanklagte van poging tot moord. Die Onafhanklike Polisieondersoekdirek­toraat (Opod) ondersoek sake van poging tot moord teen die betrokke polisiebeamptes.